KIRJALLINEN KYSYMYS E-3501/01 esittäjä(t): Erik Meijer (GUE/NGL) komissiolle. Rajat ylittävä sähkön kauppa, jota valtio tukee, ja katastrofivalmiuden heikkous.



Virallinen lehti nro 160 E , 04/07/2002 s. 0126 - 0127



KIRJALLINEN KYSYMYS E-3501/01 esittäjä(t): Erik Meijer (GUE/NGL) komissiolle (8. tammikuuta 2002) Aihe: Rajat ylittävä sähkön kauppa, jota valtio tukee, ja katastrofivalmiuden heikkous 1. Voiko komissio vahvistaa, että Alankomaat käyttää katastrofivalmiutta varten rakennettujen rajat ylittävien korkeajännitekaapelien täyden tehon, eli 20 miljardia kilowattituntia tai viidenneksen kotimaisesta sähköntarpeesta, jo normaaliolosuhteissa, niin että jos Alankomaiden sähköntuotanto keskeytyy odottamatta, puuttuvan sähkön tilapäinen korvaaminen lisätuonnilla ei ole mahdollista? 2. Onko komissio tietoinen, että Alankomaiden energialaitokset ja sähköverkoston hallinnosta vastaava elin TenneT pyrkivät lisäämään sähköntuontikapasiteettia rakentamalla viiden jo naapurimaihin vedetyn korkeajännitekaapelin rinnalle Saksaan uuden kaapelin, jolla voidaan lisätä tuontikapasiteettia 25 prosentilla 25 miljardiin kilowattituntiin tai neljännekseen maan sähköntarpeesta? 3. Missä määrin tätä Alankomaiden sähköntuontia edistetään Saksassa sähköntuotantoon kivi- tai ruskohiilestä osoitetulla valtion tuilla, joiden ansiosta tämä sähkö on halvempaa kuin Alankomaissa tuotettu sähkö? 4. Onko komissio valmis toimimaan niin, että jäsenvaltioille asetetaan sähköntuontikatto sähköverkon ylirasituksen estämiseksi? 5. Onko komissio valmis toimimaan niin, että jäsenvaltioille asetetaan sähköntuontikatto valtiontukien sähköntuotannolle aiheuttamien kilpailuvääristymien ehkäisemiseksi? Lähde: De Volkskrant, 23. lokakuuta 2001. Loyola de Palacion komission puolesta antama vastaus (15. helmikuuta 2002) 1. Komissio ei ole täysin samaa mieltä parlamentin jäsenen kanssa siitä, että rajat ylittävät johdot olisi rakennettu pääasiassa katastrofivalmiutta varten. Esimerkiksi puheena olevassa Alankomaiden tapauksessa tietyt voimajohdot rakennettiin tai niiden kapasiteettia lisättiin, jotta sähköä voitaisiin tuoda naapurimaista. Alankomaiden viranomaiset tekivät tällaisen poliittisen päätöksen sen sijaan, että maahan olisi rakennettu lisää uutta tuotantokapasiteettia. On totta, että tällä hetkellä Alankomaiden tuontikapasiteettia hyödynnetään intensiivisesti, mikä johtuu Alankomaiden ja sen naapurimaiden välisestä hintaerosta. Kaikki siirtoverkko-operaattorit kuitenkin käyttävät verkkoa ja siirtoyhteyksiä tiukkojen turvallisuusnormien mukaisesti. Voimajohtojen käytössä lähdetään siitä, että jos suurin kotimainen sähköntuotantolaitos suljettaisiin, sähkön jakelussa ei aiheutuisi ongelmia, kun pyydettäisiin apua muun muassa naapurimaiden siirtoverkko-operaattoreilta. Alankomaiden tapauksessa Tennet pystyi jatkamaan Alankomaiden verkon turvallista käyttöä viime vuonna (2001), vaikka sähköntuotannossa esiintyi häiriöitä (12001500 megawatin (MW) vaje). Apua pyydettiin naapurimaiden siirtoverkko-operaattoreilta, ja sitä voitiin toimittaa vaikeuksitta, koska siirtoyhteyksien käytön turvallisuusnormit sallivat avun antamisen. 2. Komissio on tietoinen siitä, että yhteyskapasiteetin kasvattaminen Saksaan on valmisteilla. Tällä hetkellä ei olla rakentamassa uusia voimajohtoja, mutta Meede-Dielen rajanylityspaikalle syyskuussa 2003 valmistuvat uudet muuntajat mahdollistavat tuontikapasiteetin lisäämisen noin 1000 MW:lla, jolloin Alankomaiden tuontikapasiteetti kasvaa tosiasiallisesti 25 prosenttiin kotimaisesta kysynnästä. 3. Saksan hiilentuotannolle myönnetty tuki on hiiliteollisuutta koskevien yhteisön valtiontukisääntöjen mukaista. Kyseisiä valtiontukisääntöjä sovelletaan syrjimättä koko yhteisössä. Alankomaat ei pyri edistämään kyseisen tyyppistä sähköntuotantoa tuomalla saksalaisten toimittajien tuottamaa sähköä, vaan se pyrkii ostamaan sähköä kilpailukykyiseen hintaan. 4. Komissio ei aio asettaa ylärajaa jäsenvaltioiden sähköntuonnille verkon turvallisuuden vuoksi. Siirtoverkko-operaattorit käyttävät yhteenliitettyä verkkoa tiukkojen turvallisuusnormien mukaisesti. Komissio ei pidä tarpeellisena säännellä siirtoverkko-operaattorien toiminnan tätä osaa. 5. Sisämarkkinoilla ei normaaliolosuhteissa voida rajoittaa jäsenvaltioiden välistä tuontia. Ainoa sähködirektiivissä eli sähkön sisämarkkinoita koskevista yhteisistä säännöistä 19. joulukuuta 1996 annetussa Euroopan parlamentin ja neuvoston direktiivissä 96/92/EY(1) sallittu poikkeus liittyy vastavuoroisuuteen. Tämä tarkoittaa, että jäsenvaltiot, joiden markkinoiden avautumisaste on suurempi, voivat kieltää tietyn tuonnin jäsenvaltioista, joiden markkinoiden avautumisaste on pienempi. Arvoisan parlamentin jäsenen esittämä kysymys koskee valtion tukea tietyn tyyppiselle sähköntuotannolle. Valtion tukea voidaan myöntää tietyin edellytyksin, ja sen on saatava komission hyväksyntä esimerkiksi kotimaisen hiilentuotannon tai uusiutuvan energiantuotannon tapauksessa. Valtiontukisääntöjä sovelletaan yhtäläisesti kaikkiin jäsenvaltioihin. Näin ollen komissio ei aio asettaa ylärajaa jäsenvaltioiden tuonnille valtiontukeen liittyvistä syistä. (1) EYVL L 27, 30.1.1997.